Heuristika 4: Otsi mustrit
Vanuseaste: 7.–9. klass
Meetod: Boaler, Toh
Kestus: 45 min
Autor: Kerdi Mihhailova (Teadur)
Tüüp: Näidistund
Tunni osad
	#
	Osa nimetus
	Tüüp
	Kestus
	Lühikirjeldus

	1
	Häälestus
	Ühine arutelu
	5 min
	Tahvlile ilmub arvujada.  2, 5, 10, 17, 26, ...  Küsimused: Mis võiks olla järgmine arv? Kuidas sa selle leidsid? Kas kõik mõtlesid ühtemoodi? Oluline pole õige vastus, vaid erinevad viisid mustri leidmiseks. Õpetaja rõhutab, et matemaatikas võib sama mustrit märgata erineval viisil.

	2
	Avastusülesanne
	Probleemilahendus rühmatööna
	10 min
	Ehita tikkudest järjest kujundid: 1 ruut, 2 kõrvuti olevat ruutu, 3 kõrvuti olevat ruutu, 4 kõrvuti olevat ruutu. Küsimused: Mitu tikku kulub igal juhul? Mitu tikku kulub 10 ruudu jaoks? Mitu tikku kulub 100 ruudu jaoks?  Õpilased võivad kasutada tikke, joonist või skeemi.

	3
	Ülesande analüüs
	Ühine arutelu
	10 min
	Koos koostatakse tabel. Arutelu: Mis muutub iga sammuga? Mis jääb samaks? Kas oskad ennustada järgmisi väärtusi? Kas keegi leidis reegli? Õpetaja ei anna kohe üldvalemit.

	4
	Heuristika sõnastamine
	Õpetaja esitlus
	5 min
	Koos sõnastatakse: "Kui uurid mitut järjestikust juhtumit, võid märgata seaduspära, mis aitab lahendada ka suuremaid probleeme." Õpetaja seob selle eelmise tunniga: Eelmises tunnis alustasime lihtsamast juhtumist. Täna õppisime, et lihtsamad juhud aitavad leida mustri.

	5
	Rakendamine
	Individuaalne harjutamine
	10 min
	Õpilased lahendavad ülesande: Toas on inimesed. Kui iga inimene surub kõigi teistega ühe korra kätt, siis: Kui palju käepigistusi toimub 2 inimese korral? 3 inimese korral? 4 inimese korral? 5 inimese korral? Koosta tabel. Kas oskad ennustada: 10 inimese korral? 20 inimese korral? Põhjenda.

	6
	Kokkuvõte
	Refleksioon
	5 min
	Millise mustri ma täna avastasin? Kuidas tabel mind aitas? Kas märkasin seaduspära kohe või alles pärast mitut näidet? Kus võiks mustrite otsimine veel kasulik olla? Lisaks sidumine eelnevalt õpitud heuristikatega.


Kasutatav õppevara
Õppevara pole märgitud.
Kodutöö
Kodutööd pole määratud.

